**1. szemeszter nappali tagozat**

**ÉRZÉKENYÍTŐ GYAKORLAT**

**A gyakorlati szociális munka megismerése, betekintés saját élmény útján**

**Cél:**

Az elméleti képzés megalapozása a terepen végzett "kisegítő" munka saját élmény által. A hallgató élményt szerez a kliens és a szolgáltató kapcsolatáról, a szakma alapvető értékeiről, a szemléletmódról és a szociális munkában szükséges készségekről, melyeket segítőként ő maga is kipróbál, gyakorol.

(Kisegítő munka alatt a szakképzettséget nem igénylő, a szociális munkás tevékenységét kiegészítő munkát értjük.)

Ez a segítői feladat alkalom a hallgatónak arra, hogy a szakmáról alkotott ideáit, elképzeléseit egybevesse a gyakorlat realitásával.

**Követelmény:**

A gyakorlati helyen történő aktív részvétel.A hallgató a terepmunkában, tereptanárának útmutatása alapján, közvetlen munkavégzéssel vesz részt. E munka a választott terep tevékenységi körében, elsősorban a kliens ellátásához kapcsolódó feladatokat jelenti, beleértve az ezzel járó adminisztrációs teendőket is.

A hallgató a munkafolyamatokban laikus segítői feladatokat lát el, mellyel az adott szolgáltatásban dolgozó szakképzett munkatársakat segíti, ezáltal aktívan vesz részt az adott munkahelyi közösség életében. A hallgatónak az adott munkahelyi kollektívába integrálódnia kell.

**Tevékenységek köre:**

* segítségnyújtás fizikai gondozás területén,
* háztartást segítő munkában,
* személyi segítői munkában, a kliens kísérésében,
* étkeztetésben,
* fejlesztő, rehabilitációs, szabadidős foglalkoztatásban,
* adománygyűjtés szervezésében, adományosztásban,
* irodai kisegítő munkában.

**Ajánlott terepek köre:**

**-** Az alapszolgáltatások közül;

 - étkeztetés,

* házi segítségnyújtás,
* támogató szolgáltatás,
* közösségi ellátások,
* utcai szociális munka,
* nappali ellátás.
* A szakosított ellátások közül;

- bentlakásos ápolást, gondozást nyújtó intézmények mentálhigiénés csoportjai,

- rehabilitációs intézmények,

- lakóotthonok,

- támogatott lakhatási formák.

**Formája:** egyéni gyakorlat.

**Terepen töltendő óraszám: 90 óra**

**Kapcsolódó tantárgyak, stúdiumok:**

Szupervízió, készségfejlesztés

**Értékelés:**

A hallgató munkáját a tereptanár saját szempontjai alapján, írásban értékeli. Javasoljuk a szempontok között figyelembe venni a hallgató aktivitását, munkafegyelmét, kapcsolatteremtő készségét, munkahelyre történő beilleszkedését, kliens felé fordulását, nyitottságát, elfogadó magatartását. A tereptanár a hallgató munkáját írásban véleményezi és a terepgyakorlatra 1-től 5-ig érdemjeggyel tesz javaslatot. Az értékelést a gyakorlat utolsó alkalmával a tereptanár a gyakornokkal ismerteti és a gyakorlat igazolásával együtt azt eljuttatja a főiskolára. A gyakorlat a főiskolán érdemjeggyel zárul, melynek kialakításához a tereptanár értékelése hatékonyan hozzájárul. A gyakorlatvezető szakmai véleményét - a főiskolai hallgatók szakmai készségének további fejlesztésében, szemléletük formálásában - figyelembe vesszük, és beépítjük azt a főiskolán zajló készségfejlesztő munkába.

**Feldolgozás:**

A terepgyakorlatot terepfeldolgozó szupervízióval kísérjük a főiskolán.

**A tereptanárral szemben támasztott követelmények:**

Az adott tereptípustól függően tereptanárnak tekintünk bármilyen szociális szakképesítésű munkatársat, aki mellett a hallgató, kliens közelben végezheti a kisegítő feladatokat.

**A terepválasztás módja:**

A terephely kiválasztása a főiskola katalógusából történik. Indokolt esetben a hallgató terephely választási javaslatát is elfogadjuk. Ennek feltétele a hallgató részéről az alábbi információk megjelölése:

* Intézmény neve,
* Intézmény típusa,
* Intézmény elérhetősége,
* Intézményvezető neve,
* Leendő tereptanár neve, végzettsége,
* Intézményről rövid tájékoztató anyag, prospektus,
* Annak a személynek a megnevezése, akivel a hallgató személyesen felvette a kapcsolatot az intézményben.

A terepkoordináción leadandó dokumentumok:

* Terepinformációs adatlap
* Megállapodás tereptanárral
* Igazolás
* Értékelés a tereptanártól
* Önértékelés
* Egyszeri megbízási szerződés adóelőleg-nyilatkozattal vagy tereptanári díjról való lemondás

 A tereptanári értékelést és a hallgató önértékelését a terepkoordinátor a szupervízorok számára eljuttatja.